[Video] Jou slimfoon herken dalk binnekort voorwerpeFoto: Unsplash/Pixabay Google het verlede week aangekondig dat dié reus se jongste slimfone en ander digitale toestelle toegerus gaan word met die vermoë om mense en voorwerpe te herken. Dit volg nadat Google sy planne aangekondig het om die Franse maatskappy, Moodstocks, aan te skaf wat dit moontlik maak vir dié digitale toestelle om voorwerpe te herken. Moodstocks het die Amerikaanse reus se aandag getrek met die slim tegnologie in sogenaamde rekenaarvisie en masjienleer. Google het ook kragte gesnoer met Movidius wat nog ŉ voorloper in dié tegnologie is. Die reus is een van die maatskappye wat tans baie geld daarin belê om rekenaars te laat “verstaan” wat om hulle aangaan en waarmee mense besig is. Die maatskappy probeer veral kunsmatige intelligensie uitbou. Die maatskappy poog om produkte soos vertalingsdienste (“Google Translate”), wat op kunsmatige intelligensie staatmaak, deurgaans te verbeter. Kunsmatige intelligensie en digitale toestelle se vermoë om voorwerpe te herken handel oor die verhouding tussen iets abstraks en die stimuli – dinge soos wie besig is om te praat en wat presies die persoon sê. Vervaardigers was nog nie in staat om “aanwysings” vir sommige take op slimfone te kodeer nie, en dié vermoë om dinge te herken gaan ŉ digitale toestel op dieselfde manier as die menslike brein laat funksioneer. Vincent Simonet van Google Frankryk het gesê daar is egter nog baie om te leer wat rekenaarvisie betref. “Navorsers en ingenieurs verbonde aan Moodstocks gaan nou saam met Google werk om dié gaping te verklein.” Simonet sê Google is maar een van vele maatskappye wat tans ondersoek instel na sogenaamde kunsmatige intelligensie soos slimfone. Bron: Gadgets 360